SK Úradný vestník Európskej únie L 145/47

ROZHODNUTIE KOMISIE

z 8. júna 2009,

ktorým sa v zásade uznáva úplnosť dokumentácie predloženej na podrobné preskúmanie v súvislosti s možným zaradením pomarančového oleja do prílohy I k smernici Rady 91/414/EHS

[oznámené pod číslom K(2009) 4232]

(Text s významom pre EHP)

(2009/438/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,

keďže:

(1) V smernici 91/414/EHS sa stanovuje vytvorenie zoznamu Spoločenstva obsahujúceho účinné látky, ktoré sú povolené na použitie v prípravkoch na ochranu rastlín.

(2) Dňa 22. februára 2008 spoločnosť VIVAGRO Sarl predložila francúzskym orgánom dokumentáciu týkajúcu sa účinnej látky pomarančový olej so žiadosťou o jej zaradenie do prílohy I k smernici 91/414/EHS.

(3) Francúzske orgány oznámili Komisii, že po predbežnom preskúmaní dokumentácia týkajúca sa uvedenej účinnej látky podľa všetkého spĺňa požiadavky na údaje a informácie, ktoré sú stanovené v prílohe II k smernici 91/414/EHS. Predložená dokumentácia podľa všetkého spĺňa aj požiadavky na údaje a informácie, ktoré sú stanovené v prílohe III k smernici 91/414/EHS, pokiaľ ide o jeden prípravok na ochranu rastlín s obsahom uvedenej účinnej látky. V súlade s článkom 6 ods. 2 smernice 91/414/EHS príslušný žiadateľ následne zaslal dokumentáciu Komisii a ostatným členským štátom a tú ďalej postúpili Stálemu výboru pre potravinový reťazec a zdravie zvierat.

(4) Týmto rozhodnutím by sa malo na úrovni Spoločenstva formálne potvrdiť, že dokumentácia sa považuje za dokumentáciu v zásade spĺňajúcu požiadavky na údaje a informácie stanovené v prílohe II a v súvislosti najmenej s jedným prípravkom na ochranu rastlín obsahujúcim uvedenú účinnú látku aj požiadavky stanovené v prílohe III k smernici 91/414/EHS.

(5) Týmto rozhodnutím by nemalo byť dotknuté právo Komisie požiadať žiadateľa o predloženie ďalších údajov alebo informácií, aby sa objasnili niektoré body v dokumentácii.

(6) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Bez toho, aby bol dotknutý článok 6 ods. 4 smernice 91/414/EHS, dokumentácia týkajúca sa účinnej látky uvedenej v prílohe k tomuto rozhodnutiu, ktorá bola predložená Komisii a členským štátom na účely zaradenia tejto látky do prílohy I k uvedenej smernici, v zásade spĺňa požiadavky na údaje a informácie stanovené v prílohe II k uvedenej smernici.

S prihliadnutím na navrhované použitia dokumentácia spĺňa aj požiadavky na údaje a informácie stanovené v prílohe III k uvedenej smernici, pokiaľ ide o jeden prípravok na ochranu rastlín s obsahom danej účinnej látky.

Článok 2

Spravodajský členský štát pokračuje v podrobnom preskúmaní dokumentácie uvedenej v článku 1 a oznamuje Komisii závery z tohto preskúmania spolu s odporúčaním o zaradení alebo nezaradení účinnej látky uvedenej v článku 1 do prílohy I k smernici 91/414/EHS a so všetkými podmienkami takéhoto zaradenia, a to čo najskôr, najneskôr však do jedného roka od dátumu uverejnenia tohto rozhodnutia v Úradnom vestníku Európskej únie.

Článok 3

Toto rozhodnutie je určené členským štátom.

V Bruseli 8. júna 2009 Za Komisiu Androulla VASSILIOU členka Komisie

(1) Ú. v. ES L 230, 19.8.1991, s. 1.